MINUTI

KAMRA TAD‑DEPUTATI

IT‑TNAX‑IL PARLAMENT

SEDUTA NRU.  110


It-Tlieta, 21 ta' Jannar 2014 


Il‑Kamra tad‑Deputati ltaqgħet fis‑Sala tal‑Parlament, il‑Palazz, il‑Belt Valletta, fis‑6:02p.m.

Id-Deputy Speaker, l‑Onor. Ċensu Galea, ippresjeda.


PREŻENTI

Il‑Ministri u l‑Membri kollha kienu preżenti minbarra l-Ministru għall-Affarijiet Barranin l-Onor. George Vella, il-Ministru għall-Edukazzjoni u x-Xogħol l-Onor. Evarist Bartolo, il-Ministru għall-Iżvilupp Sostenibbli, Ambjent u Tibdil fil-Klima l-Onor. Leo Brincat, il-Ministru għall-Finanzi l-Onor. Edward Scicluna, il-Ministru għall-Enerġija u Konservazzjoni tal-Ilma l-Onor. Konrad Mizzi, il-Kap tal-Oppożizzjoni l-Onor. Simon Busuttil, l-Onor. Antoine Borg,  l-Onor. Beppe Fenech Adami, l-Onor. Mario Galea, l-Onor Michael Gonzi, l-Onor. Carmelo Mifsud Bonnici, l-Onor. Stephen Spiteri  u l-Onor. Francis Zammit Dimech. 

SKUŻATI

L-Onor. Justyne Caruana, l-Onor. Joe Debono Grech u l-Onor. Tonio Fenech kienu msiefra fuq xogħol parlamentari.

TALBA

L‑Aġent Skrivan tal‑Kamra qalet it‑talba.

MINUTI

Il‑Minuti tas‑Seduta Nru 109 li saret fl-20 ta’ Jannar 2014 kienu kkonfermati.

MISTOQSIJIET

Mistoqsijiet ġew magħmula u mogħtija tweġiba. 

Bil-permess tal-Kamra l-Onor Jason Azzopardi, b’rabta ma’ mistoqsija parlamentari 3333, qiegħed fuq il-Mejda tal-Kamra:

P.L. 2123	Memo maħruġ fil-25 ta’ Ġunju 2013 mill-Kwartieri Ġenerali tal-Pulizija biex membri tal-Korp tal-Pulizija ma jagħmlux xogħol ta’ għassa sabiex jagħmlu funzjonijiet oħra; u

P.L. 2124	Memo maħruġ fil-25 ta’ Ġunju 2013 mill-Kwartieri Ġenerali tal-Pulizija dwar talba sabiex membri tal-Korp tal-Pulizija jagħmlu xogħol ta’ waiters wara l-ħin fil-Palazz tal-Girgenti.

Bi tweġiba għall-mistoqsija parlamentari numru 6495, il-Ministru għat-Trasport u l-Infrastrutturra, l-Onor. Joe Mizzi, f’isem il-Ministru għas-Saħħa, qiegħed fuq il‑Mejda tal‑Kamra:

P.L. 2125	Tabella li turi l-għadd u t-tip ta’ lmenti li saru lill-Customer Care Section tal-Isptar Mater Dei f’Ottubru u f’Novembru 2013, bi tweġiba għall-mistoqsija parlamentari numru 6495.

Fis‑6:30 p.m. l‑aħħar mistoqsija kienet numru 6496 u l‑mistoqsijiet l‑oħra kollha li dehru fuq l‑aġenda ngħataw tweġiba bil‑miktub.


TQEGĦID TA’ KARTI

Il-Prim Ministru, l-Onor. Joseph Muscat, qiegħed fuq il‑Mejda tal‑Kamra:


P.L. 2126	Tagħrif dwar applikazzjonijiet pendenti quddiem l-Awtorità ta’ Malta dwar l-Ambjent u l-Ippjanar (MEPA) għal żvilupp relatat ma’ kmamar tan-nar, bi tweġiba għall-mistoqsija parlamentari numru 7014;

P.L. 2127	Tagħrif dwar proprjetajiet pubbliċi mikrija jew mogħtija b’xi titolu lill-Partit Laburista, bi tweġiba għall-mistoqsija parlamentari numru 7111; u

P.L. 2128	Kopja tal-Environment Impact Assessment (EIA) dwar il-power station il-ġdida li ġie ppreżentat lill-Awtorità ta’ Malta dwar l-Ambjent u l-Ippjanar, bi tweġiba għall-mistoqsija parlamentari numru 7124.

Il-Ministru għat-Turiżmu, l-Onor. Karmenu Vella, f’isem il-Ministru għall-Edukazzjoni u x-Xogħol, qiegħed fuq il-Mejda tal-Kamra:-

P.L. 2129	Lista ta’ laptops, tablets, mobile phones u gadgets elettroniċi li nxtraw wara Marzu 2013 mill-Kunsill Malti għall-Isport (KMS), bi tweġiba għall-mistoqsija parlamentari numru 6746;

P.L. 2130	Tagħrif dwar safar li sar minn uffiċjali tal-Kunsill Malti għall-Isport minn Marzu 2013 sa Jannar 2014, bi tweġiba għall-mistoqsija parlamentari numru 6748;

P.L. 2131	Kopja tal-kuntratt li sar fis-16 ta’ Diċembru 2013 bejn il-Malta Football Association (MFA) u s-Segretarjat Parlamentari għar-Riċerka, Innovazzjoni, Żgħażagħ u Sport għal assistenza biex jittejbu l-grawnds tal-futbol, bi tweġiba għall-mistoqsija parlamentari numru 6808; u
P.L. 2132	Tagħrif dwar direct orders li ngħataw mid-dekasteru li għalih huwa responsabbli l-Ministru għall-Edukazzjoni u x-Xogħol bejn Marzu 2013 u Jannar 2014, bi tweġiba għall-mistoqsija parlamentari numru 6906. 

Il-Ministru għat-Trasport u l-Infrastruttura, l-Onor. Joe Mizzi, qiegħed fuq il-Mejda tal-Kamra:-

P.L. 2133	Tagħrif dwar direct orders li ngħataw mid-dekasteru li għalih hu responsabbli l-Ministru għat-Trasport u l-Infrastruttura bejn Settembru 1998 u Jannar 2014, bi tweġiba għall-mistoqsija parlamentari numru 6908; 

P.L. 2134	Kopja tal-ftehim li sar bejn l-Arriva Malta Holdings Ltd u l-Malta Public Transport Services Ltd datat 2 ta’ Jannar 2014 dwar it-trasport pubbliku, bi tweġiba għall-mistoqsija parlamentari numru W162; 

f’isem il-Ministru għal Għawdex qiegħed fuq il-Mejda tal-Kamra:-

P.L. 2135	Tagħrif dwar direct orders li ngħataw mid-dekastru li għalih hu responsabbli l-Ministru għal Għawdex bejn it-30 ta’ Novembru 2013 u d-9 ta Jannar 2014, bi tweġiba għall-mistoqsija parlamentari numru 6909; 

P.L. 2136	Tagħrif dwar sejħiet biex jimtlew postijiet vakanti fid-dekastru li għalih hu responsabbli l-Ministeru għal Għawdex, bi tweġiba għall-mistoqsija parlamentari numru 7109; 

P.L. 2137	Tabella li turi l-proġetti li saru bħala parti minn Eko Għawdex u l-ispiża fuqhom, bi tweġiba għall-mistoqsija parlamentari numru 7113; u

f’isem il-Ministru għas-Saħħa qiegħed fuq il‑Mejda tal‑Kamra:-

P.L. 2138	Tabella li turi l-għadd ta’ pazjenti li marru f’kull ċentru tas-saħħa f’Ottubru u Novembru 2013 u kemm minnhom kienu riferuti għad-Dipartiment tal-Emerġenza tal-Isptar Mater Dei, bi tweġiba għall-mistoqsija parlamentari numru 6498; u

P.L. 2139	Tabella li turi l-għadd ta’ pazjenti li qed jistennew intervent fl-Isptar Mater Dei maqsuma skont id-dipartiment u l-perjodu ta’ stennija, bi tweġiba għall-mistoqsija parlamentari numru 6499.

Is-Segretarju Parlamentari għad-Drittijiet ta’ Persuni b’Diżabilità u Anzjanità Attiva, l-Onor. Franco Mercieca, f’isem il-Ministru għall-Familja u Solidarjetà Soċjali, qiegħed fuq il-Mejda tal-Kamra:-

P.L. 2140	Kopja tal-proposta finali dwar iċ-Ċentri tar-Riżorsi għall-Familja (Family Resource Centres) datat Ottubru, 2013, bi tweġiba għall-mistoqsija parlamentari numru 6993.


MOZZJONIJIET


94.	ABBOZZ TA’ LIĠI LI JEMENDA L-ATT DWAR IS-SIGURTÀ FL-AJRUPORT U FL-AVJAZZJONI ĊIVILI

Il-Ministru għall-Intern u s-Sigurtà Nazzjonali, l-Onor. Emanuel Mallia, ippropona l-Ewwel Qari tal-Abbozz ta’ Liġi msejjaħ “Att tal-2014 li jemenda l-Att dwar is-Sigurtà fl-Ajruport u fl-Avjazzjoni Ċivili, Kap. 405 ”.

Il-Ministru għall-Ekonomija, Investiment u Intrapriżi Żġħar, l-Onor. Chris Cardona, issekonda.

Il-mozzjoni għaddiet nem. con. u l-Abbozz ta’ Liġi nqara l-Ewwel Darba.
 

95.	ABBOZZ TA’ LIĠI LI JEMENDA L-ATT DWAR IL-FORZI ARMATI TA’ MALTA

Il-Ministru għall-Intern u s-Sigurtà Nazzjonali ppropona l-Ewwel Qari tal-Abbozz ta’ Liġi msejjaħ “Att tal-2014 li jemenda l-Att dwar il-Forzi Armati ta’ Malta”.

L-Onor. Carmelo Abela ssekonda.

Il-mozzjoni għaddiet nem. con. u l-Abbozz ta’ Liġi nqara l-Ewwel Darba.


96.	ABBOZZ TA’ LIĠI LI JEMENDA DIVERSI LIĠIJIET LI JIRRIGWARDJAW MATERJI KRIMINALI  

Is-Segretarju Parlamentari għall-Ġustizzja, l-Onor. Owen Bonnici, ippropona l-Ewwel Qari tal-Abbozz ta’ Liġi msejjaħ “Att li jemenda Diversi Liġijiet li jirrigwardjaw Materji Kriminali”.


L-Onor. Carmelo Abela ssekonda.

Il-mozzjoni għaddiet nem. con. u l-Abbozz ta’ Liġi nqara l-Ewwel Darba.



78. RATIFIKA TAL-FTEHIM DWAR QORTI DWAR PRIVATTIVI INDUSTRIJALI UNIFIKATI (UNIFIED PATENT COURT) (UPC) LI MALTA FFIRMAT FID-19 TA’ FRAR 2013

Is-Segretarju Parlamentari għall-Ġustizzja ta lid-Deputy Speaker li qara lill-Kamra dan il-Messaġġ mingħand il-President ta' Malta:-

GEORGE ABELA
PRESIDENT

Il-President wara li kien informat bis-suġġett tar-Riżoluzzjoni Nru 78 dwar ir-ratifika tal-Ftehim dwar Qorti dwar Privattivi Industrijali Unifikati (Unified Patent Court) (UPC) li Malta ffirmat fid-19 ta’ Frar 2013, hawn mehmuża, jirrakomanda l-imsemmija riżoluzzjoni għall-konsiderazzjoni tal-Kamra tad-Deputati.
								21 ta’ Novembru 2013
		
Is-Segretarju Parlamentari għall-Ġustizzja, f’isem il-Prim Ministru, ppropona:-

Peress illi fid-19 ta’ Frar, 2013, ġie ffirmat il-Ftehim dwar Unified Patent Court (UPC) (Qorti dwar Privattivi Industrijali Unifikati) mill-maġġoranza tal-Istati Membri ħlief il-Kroazja (li ssieħbet fl-Unjoni wara li kien ġie ffirmat il-Ftehim), il-Polonja u Spanja u liema ftehim għandu jidħol fis-seħħ ladarba 13-il pajjiż ikun irratifikah, inklużi Franza, il-Ġermanja u r-Renju Unit.

Peress illi l-Ftehim hu pass ’il quddiem sinjifikattiv fl-isforzi biex tiġi stabbilita sistema ta’
privattivi industrijali unifikati fi ħdan l-UE, liema Ftehim, jekk jiġi ratifikat, hu mistenni li jkun jirrappreżenta l-aktar bidla drammatika fil-qasam tal-privattivi industrijali fl-Ewropa għal 40 sena.

Peress illi l-Ftehim UPC hu t-tielet u l-aħħar komponent fil-‘pakkett’ ta’ proposti biex jagħmilha aktar faċli li wieħed jikseb protezzjoni dwar privattivi industrijali fl-Unjoni Ewropea tant li f’Dicembru li ghadda ġew adottati żewġ regolamenti biex jistabbilixxu kooperazzjoni mtejba għall-protezzjoni ta’ privattivi industrijali unifikati u l-arranġamenti għat-traduzzjoni tagħhom.

Peress illi, fil-qosor, il-pakkett ġdid dwar privattivi industrijali Ewropej ser iġib miegħu żewġ
bidliet prinċipali:

1. Il-kapaċità li wieħed japplika għand l-Uffiċċju dwar Privattivi Industrijali Ewropej (European Patent Office) (EPO) għal privattiva industrijali Ewropea waħda b’effett unitarju (hawn iżjed ’il quddiem imsejħa "Privattiva Industrijali Unitarja") mal-firxa kollha tal-istati membri parteċipanti. Dan hu differenti mill-pożizzjoni preżenti fejn jingħata grupp ta’ drittijiet nazzjonali meta tingħata privattiva industrijali Ewropea; u

2. Qorti dwar Privattivi Industrijali Ewropej b’ġurisdizzjoni esklużiva li tittratta dwar il-każijiet kollha ta’ ksur u ta’ revoka fl-istati membri parteċipanti, liema każijiet ikunu jirrigwardaw privattivi industrijali Ewropej u privattivi industrijali unifikati, kif ukoll kwistjonijiet ta’ ksur u ta’ validità fir-rigward ta’ ċertifikati supplementary ta’ protezzjoni (SPCs) maħruġin għal prodott li hu protett b’dawk il-privattivi industrijali. Bħalissa, kwistjonijiet bħal dawn jinġiebu quddiem qrati nazzjonali differenti b’riżultati kontrastanti.

Peress illi l-Istati Membri u l-Parlament Ewropew qablu dwar il-pakkett dwar il-privattivi industrijali fl-2012. Il-Pakkett dwar il-Privattivi Industrijali jikkonsisti fi (1) Regolament li joħloq privattiva industrijali Ewropea b’effett unitarju (privattiva industrijali unitarja) (2) Regolament li jistabbilixxi reġim dwar il-lingwa applikabbli għall-privattiva industrijali unitarja (3) Ftehim internazzjonali bejn l-Istati Membri li jistabbilixxi ġurisdizzjoni waħda u speċjalizzata fuq privattivi industrijali (Qorti dwar Privattivi Industrijali Unifikati) (Unified Patent Court).

Peress illi wara l-adozzjoni taż-żewġ Regolamenti f’Diċembru tal-2012, l-Istati Membri kontraenti għaddew għall-fażi tal-firma u issa ser jgħaddu għall-fażi tar-ratifika tal-Ftehim dwar il-Qorti dwar Privattivi Industrijali Unifikati. Ladarba jidħlu fis-seħħ il-Ftehim u r-Regolamenti, ikun possibbli li wieħed jikseb privattiva industrijali Ewropea b’effett unitarju – titolu legali li jiżgura protezzjoni uniformi għal invenzjoni mal-firxa sħiħa ta’ 25 Stat Membru fuq bażi ta’ one-stop shop, li jġib miegħu vantaġġi dwar spejjeż u jnaqqas il-piżijiet amministrattivi.

Peress illi l-Ftehim ser iwassal għall-ħolqien ta’ qorti speċjalizzata dwar il-privattivi industrijali b’Qorti ta’ Prim Istanza u Qorti tal-Appell kif ukoll Reġistru. Il-Qorti ta’ Prim Istanza ser tkun tikkonsisti f’diviżjoni ċentrali, flimkien ma’ diviżjonijiet lokali u reġjonali. Id-diviżjoni ċentrali ser tkun f’Pariġi, b’sezzjonijiet speċjalizzati f’Londra u fi Munich. Mill-banda l-oħra l-Qorti tal-Appell ser tkun fil-Lussemburgu.

Peress illi l-UPC ser tgħin biex tintlaħaq sigurtà legali fil-pajjiżi firmatarji kollha għax ser telimina l-possibilità li jkun hemm deċiżjonijiet konfliġġenti minn qrati ta’ ġurisdizzjonijiet differenti. Li jkun hemm entità waħda li tiddeċiedi materji fir-rigward ta’ privattivi industrijali għall-Istati Membri kollha jfisser ukoll li intrapriżi żgħar ikollhom aċċess akbar għax tiġi eliminata l-ħtieġa li jinbdew numru ta’ każijiet fir-rigward tal-istess privattiva industrijali f’territorji differenti u b’riżultat ta’ dan, jitnaqqsu wkoll l-ispejjeż għan-negozji. Il-Qorti ser tkun hekk ippjanata sabiex jiġi żgurat li jkun hemm deċiżjonijiet mingħajr dewmien u ta’ kwalità għolja, li jiksbu bilanċ ġust bejn l-interessi tad-detenturi tad-dritt u partijiet oħra waqt li fl-istess ħin tingħata konsiderazzjoni għall-ħtieġa ta’ proporzjonalità u flessibilità. Huwa importanti li wieħed jinnota li din il-Qorti ser tkun qorti komuni għall-Istati Membri Kontraenti u għalhekk soġġetta għall-istess obbligi skont il-legislazzjoni tal-Unjoni bħal kull qorti nazzjonali tal-Istati Membri Kontraenti.

Peress illi wara li l-Ftehim ġie ffirmat minn Malta fid-19 ta’ Frar 2013, Malta issa għandha tgħaddi għall-proċess ta’ ratifika, li għandu jitwettaq f’konformità mal-artikolu 3 tal-Att dwar ir-Ratifika tat-Trattati (Kap 304).

Tawtorizza lill-Parlament ta’ Malta sabiex jirratifika l-Ftehim dwar (Qorti dwar Privattivi Industrijali Unifikati) Unified Patent Court (UPC) li ġie ffirmat fid-19 ta’ Frar 2013, illi kopja tiegħu fl-ilsien Ingliż hija annessa ma’ din ir-rizoluzzjoni.

L-Onor. Jason Azzopardi ssekonda.

Fid-diskussjoni ħadu sehem l-Onor. Owen Bonnici u l-Onor. Jason Azzopardi.

Il-mozzjoni għaddiet nem.con.






ORDNIJIET TAL-ĠURNATA

1. ABBOZZ TA’ LIĠI LI JEMENDA L-KODIĊI KRIMINALI (EMENDA NRU. 3)  -  ABBOZZ NRU 22

Il-Kamra rriżumiet mit-18 ta’ Diċembru 2013 id-diskussjoni fuq it-Tieni Qari ta’ dan l-Abbozz ta’ Liġi .

Fid-diskussjoni ħa sehem l-Onor. Owen Bonnici għan-naħa tal-Gvern.

Il-mozzjoni għaddiet nem.con. u l-Abbozz ta’ Liġi msejjaħ “Att biex jemenda l-Kodiċi Kriminali fir-rigward tat-telfa awtomatika tal-awtorità tal-ġenituri fuq l-ulied" inqara t-Tieni Darba. 

Is-Segretarju Parlamentari għall-Ġustizzja ppropona li dan l-Abbozz ta' Liġi jiġi ttrattat mill-Kumitat Permanenti għall-Konsiderazzjoni ta' Abbozzi ta’ Liġi, maħtur skond il-Mozzjoni Nru. 22 tat-22 ta' April 2013.

L-Onor. Charles Buhagiar issekonda.

Il-mozzjoni għaddiet nem. con


2. ABBOZZ TA’ LIĠI LI JEMENDA L-KODIĊI KRIMINALI (EMENDA NRU. 4)  -  ABBOZZ NRU 23

Is-Segretarju Parlamentari għall-Ġustizzja, f’isem il-Prim Ministru, ippropona t-Tieni Qari tal-Abbozz msejjaħ “Att biex ikompli jemenda l-Kodiċi Kriminali (Kap. 9)".

L-Onor. Charles Buhagiar issekonda.


Fid-diskussjoni ħadu sehem l-Onor. Owen Bonnici u l-Onor. Deo Debattista għan-naħa tal-Gvern;  u l-Onor. Clyde Puli għan-naħa tal-Oppożizzjoni.

Il-mozzjoni għaddiet nem.con. u l-Abbozz ta’ Liġi nqara t-Tieni Darba. 

Is-Segretarju Parlamentari għall-Ġustizzja ppropona li dan l-Abbozz ta’ Liġi jmur quddiem il-Kumitat Permanenti għall-Konsiderazzjoni tal-Abbozzi ta’ Liġi.

L-Onor. Carmelo Abela ssekonda.

Il-mozzjoni għaddiet nem.con.





PERMESS TAL-KAMRA

KUMITATI PERMANENTI

Bil-permess tal-Kamra l-Onor. Luciano Busuttil, President tal-Kumitat Permanenti dwar il-Konsiderazzjoni ta’ Abbozzi ta’ Liġi, irrapporta lill-Kamra li l-Abbozz ta’ Liġi li jemenda l-Kodiċi Kriminali (Emenda Nru 6) – Abbozz Nru 27 – kien approvat mill-Kumitat b’emendi.

AĠĠORNAMENT

Fid-9.00 p.m. is-Segretarju Parlamentari għall-Ġustizzja ppropona l-aġġornament tal-Kamra għall-Erbgħa, 22 ta’ Jannar 2014, fis-6:00 p.m. b’din l-aġenda:-

Ordnijiet tal-Ġurnata

Abbozz ta’ Liġi dwar il-Professjoni 
tax-Xogħol maż-Żgħażagħ					Tieni Qari 

Abbozz ta’ Liġi li jemenda l-Liġijiet tal-
Komunikazzjonijiet					Tieni Qari

Abbozz ta’ Liġi li jimplimenta miżuri tal-Estimi		Tieni Qari (Kont.)

Abbozz ta’ Liġi li jemenda l-Att dwar Tfal u Żgħażagħ 
(Ordnijiet ta’ Ħarsien)					Tieni Qari

Abbozz ta’ Liġi li jemenda l-Att dwar l-Affarijiet
tal-Konsumatur							Tieni Qari

Abbozz ta’ Liġi li jemenda l-Att dwar Trusts u 
Trustees							Tieni Qari

Abbozz ta’ Liġi li jemenda l-Att dwar il-Periti		Tieni Qari

Abbozz ta’ Liġi li jemenda l-Kodiċi Kriminali 
(Emenda Nru. 6)  						Tielet Qari
__________________

Abbozz ta’ Liġi li jemenda l-Kodiċi Kriminali 
(Emenda Nru. 5)						Kumitat Permanenti

Abbozz ta’ Liġi li jemenda l-Kostituzzjoni ta’ Malta		Kumitat Permanenti

Abbozz ta’ Liġi dwar Unjonijiet Ċivili			Kumitat Permanenti
					
Abbozz ta’ Liġi li jemenda l-Kodiċi Kriminali 
(Emenda Nru. 3)						Kumitat Permanenti

Abbozz ta’ Liġi li jemenda l-Kodiċi Kriminali 
(Emenda Nru. 4)						Kumitat Permanenti



Il-ħin tal-aġġornament ittieħed min-naħa tal-Gvern mill-Onor. Roderick Galdes u l-Onor Christopher Fearne.


Fid-9:30 p.m. il‑Kamra aġġornat mingħajr ma saret il-mistoqsija.








JOSANNE PARIS
AĠENT SKRIVAN TAL‑KAMRA




KONFERMATI			




								ONOR.  ĊENSU GALEA
							DEPUTY SPEAKER

